# இனம் (திரைப்படம்)


தமிழில் ***இனம்*** என்று பெயரிடப்பட்ட ***சிலோன்*** என்பது 2013 ஆம் ஆண்டு வெளியான இந்தியப் போர் திரைப்படமாகும். இப்படத்தை சந்தோஷ் சிவன் எழுதி, இயக்கி, படமாக்கி, தயாரித்தார். இப்படத்தின் கதை இலங்கையில் நடந்த ஈழப் போரின் போது ஒரு அனாதை இல்லத்தில் உள்ள விடலைப் பருவக் குழுவினரைப் பற்றியது ஆகும். இந்தத் திரைப்படம் 2013 பூசன் சர்வதேச திரைப்பட விழாவில் திரையிடப்பட்டது பின்னர் 2014 மார்ச் 28 அன்று இந்தியாவில் திரையரங்குகளில் வெளியானது. இது விமர்சகர்களிடம் நேர்மறையான விமர்சனங்களைப் பெற்றிருந்தாலும், தமிழ்நாட்டில் உள்ள பல்வேறு தமிழ் குழுக்களின் எதிர்ப்புகளைச் சந்தித்தது. பின்னர், லிங்குசாமி (படத்தின் விநியோக உரிமையை வாங்கியவர்) இந்தப் படத்தை திரையரங்குகளில் இருந்து திரும்பப் பெற்றார்.  

## கதைக்களம்
இலங்கைத் தமிழ்ப் பெண்ணான ரஜினி, தனது தாயகத்தை விட்டு வெளியேறி இந்தியாவில் அகதியாக வாழ வேண்டியதன் கொடூரமான கதையை விவரிக்கிறார்.  

## நடிகர்கள்

- நந்தனாக கரண் எஸ்
- ரஜினியாக சுகந்தா ராம்
- சுனாமி அக்காவாக சரிதா
- ஸ்டான்லியாக கருணாஸ்
- ரவியாக ஷியாம் சுந்தர்
- ஸ்டெல்லாவாக ஜானகி
- சௌமியா சதானந்த்
- விக்ரம் சக்ரவர்த்தி
- எம்.கே.விஜயன்
- மாலினி சாத்தப்பன்
- தஸ்லிம்

## தயாரிப்பு
2009 ஆம் ஆண்டில், சந்தோஷ் சிவனின் அடுத்த படம் " விடுதலைப் புலிகள் தொடர்பான மோதல் மற்றும் அதன் தலைவர் வேலுப்பிள்ளை பிரபாகரனின் மரணத்தைப் பற்றி எழுதப்பட்ட ஒரு கடுமையான அரசியல் படம்" என்று முதலில் தெரிவிக்கப்பட்டது. 2012 சூனில், அவர் கூறுகையில் *இலங்கையில்* நெருக்கடியில் சிக்கிக் கொள்ளும் ஒரு சில இளைஞர்களின் பார்வையில் இருந்து இலங்கை நிலைமையைப் பார்க்க விரும்புகிறேன். இது அரசியலைப் பற்றியது அல்ல, பயங்கரங்களுக்கு வெளியாட்களின் எதிர்வினையைப் பற்றியது" என்று அவர் கூறினார். மழைக்குப் பிறகு இலங்கையில் படப்பிடிப்பு நடத்துவேன் என்றும், " *இலங்கை* ஒரு சுற்றுலா தலமாக மட்டும் தோன்றுவதை" விரும்பவில்லை என்றும் அவர் கூறினார்.  

இந்தப் படத்தை கேரளம், திருநெல்வேலி, இராமேசுவரம், மகாராட்டிரம் உள்ளிட்ட பல்வேறு இடங்களில் சிவன் தானே ரெட் எபிக் டிஜிட்டல் ஒளிப்படமி கொண்டு படமாக்கினார். அவரால் அதிக முறை படம்பிடிக்க முடியாததால், ஒரே நேரத்தில் மூன்று அல்லது நான்கு ஒளிப்படமிகள் பயன்படுத்தப்பட்டன. அவர் ஒரு உயர்நிலை எண்ணியல் ஒளிப்படமியைப் பயன்படுத்தினாலும், இலங்கைப் போர்களில் செல்பேசிகள் முக்கியப் பங்கு வகித்ததை அறிந்ததால், செல்பேசி அல்லது கையடக்க ஒளிப்படமி மூலம் எடுக்கப்பட்ட காட்சிகளை இயற்கைநிலையாகக் காட்ட வேண்டுமென்றே செய்ததாகக் கூறினார் . படம் "பச்சையாகவும், பழமையானதாகவும்" இருக்க வேண்டும் என்றும், அழகாக இருக்கக்கூடாது என்றும் சிவன் உணர்ந்ததால், "அனைத்து அழகான காட்சிகளையும் ஒதுக்கி வைக்குமாறு" படத்தொகுப்பாளர் சுரேஷிடம் கூறினார். அரவிந்த்சாமி படத்திற்கு பின்னணிக் குரல் கொடுத்தார். இந்த படத்திற்கு தணிக்கை வாரியம் 2013 அக்டோபரில் அனுமதி அளித்தது. நடிகர் உதயாவின் மனைவி கீர்த்திகா உதயா அனைத்து பதிப்புகளிலும் சுகந்தாவுக்கு பின்னணிக் குரல் கொடுத்தார்.  

விஷால் சந்திரசேகர் இசையமைக்க ஒப்பந்தம் செய்யப்பட்டார். இது பரபரப்பூட்டும் படம் என்பதால் "பின்னணி இசை இதயத்தைத் தொடுகிறது" என்றும், ஆனால் ஒரு பைலா மற்றும் "சில காதல் பாடல்கள், வித்தியாசமான வழியில் நடைபோடப்பட்டன" ஆகியவையும் சேர்க்கப்பட்டதாகவும் சிவன் கூறினார். படத்தின் தமிழ்நாடு விநியோக உரிமையை பிப்ரவரி 2014 இல் என். லிங்குசாமியின் திருப்பதி பிரதர்ஸ் வாங்கியது. திரையரங்குகளில் வெளியிடுவதற்கு முன்பு, சிவனும், திருப்பதி பிரதர்ஸ் பட நிறுவனமும் சென்னை மற்றும் மும்பையில் பலருக்கு படத்தைத் திரையிட்டு காட்டினர். இந்தப் படம் 2014 மார்ச் 28 அன்று தமிழ்நாட்டுத் திரையரங்குகளில் வெளியிடப்பட்டது.  

புதுச்சேரியில் உள்ள பாலாஜி திரையரங்கைத் தாக்கி *தந்தை பெரியார் திராவிடர் கழக* தொண்டர்கள் தங்கள் எதிர்ப்பைக் காட்டினர். இந்தப் படம் ஈழப் போரை மோசமாக சித்தரிப்பதாகக் கூறினர். மறுநாள் நான்கு காட்சிகளும் ஒரு உரையாடலும் நீக்கப்பட்டது. மறுமலர்ச்சி திராவிட முன்னேற்றக் கழகத் தலைவர் வைகோ இந்தப் படம் சிங்களவர்களுக்கு ஆதரவானது என்று கடுமையாக விமர்சித்ததைத் தொடர்ந்து, லிங்குசாமி 2015 மார்ச் 31 முதல் திரையிடலை நிறுத்திவிட்டு திரையரங்குகளில் இருந்து படத்தை திரும்பப் பெற முடிவு செய்தார்.